PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2009/ZK/3/1/063	Bratislava 18. decembra 2009 	

Protimonopolný úrad Slovenskej republiky, odbor koncentrácií v správnom konaní 
č. 0036/OK/2009 začatom dňa 03.11.2009 na základe oznámenia o koncentrácii podľa § 10 ods. 10 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľa HEIM Trade SE so sídlom Vídeňská 264/120b, 619 00 Brno, Česká republika, IČO: 269 70 805 prostredníctvom právneho zástupcu JUDr. Milana Kružíka, CSc., advokáta so sídlom Příkop 2a, 604 27, Brno, Česká republika vo veci koncentrácie podnikateľov HEIM Trade SE so sídlom Vídeňská 264/120b, 619 00 Brno, Česká republika, IČO: 269 70 805 a DEMONTA Trade SE so sídlom Železná 16, č.p. 492, 619 00 Brno, Česká republika, IČO: 634 94 671

rozhodol

na základe § 32 ods. 2 písm. c) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že správne konanie vo veci koncentrácie podľa § 9 ods. 1 písm. b) v spojení s § 9 ods. 4 písm. a) zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov, spočívajúcej v získaní výlučnej kontroly podnikateľa HEIM Trade SE so sídlom Vídeňská 264/120b, 619 00 Brno, Česká republika, IČO: 269 70 805 nad podnikom podnikateľa DEMONTA Trade SE so sídlom Železná 16, č.p. 492, 619 00 Brno, Česká republika, IČO: 634 94 671 na základe SMLOUVY O PŘEVODU AKCIÍ uzavretej medzi spoločnosťou Scholz AG so sídlom Am Bahnhof, D-73457 Essingen, Spolková republiky Nemecko a podnikateľom HEIM Trade SE so sídlom Vídeňská 264/120b, 619 00 Brno, Česká republika, IČO: 269 70 805 dňa 06.11.2009 zastavuje, pretože dôvod na konanie nebol daný.

Odôvodnenie:

Na Protimonopolný úrad Slovenskej republiky, odbor koncentrácií (ďalej len „úrad“) bolo dňa 03.11.2009 doručené listom zaevidovaným pod č. 4044/2009 oznámenie koncentrácie (ďalej len „Oznámenie“) spoločnosťou HEIM Trade SE so sídlom Vídeňská 264/120b, 619 00 Brno, Česká republika, IČO: 269 70 805 9ďalej len „Heim Trade“) podľa § 10 ods. 10 Zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov (ďalej len „zákon“) vo veci koncentrácie, ktorá podľa Oznámenia spočíva v získaní výlučnej kontroly spoločnosti Heim Trade nad podnikom spoločnosti DEMONTA Trade SE so sídlom Železná 16, č.p. 492, 619 00 Brno, Česká republika, IČO: 634 94 671 (ďalej len „Demonta Trade“).
Na základe vyššie uvedeného úrad dňa 03.11.2009 začal podľa § 25 ods. 1 zákona v spojení s § 18 ods. 2 zákona č. 71/1967 zb. o správnom konaní (správny poriadok) v znení neskorších predpisov správne konanie vo veci predmetnej koncentrácie vedené pod číslom SK 0036/OK/2009, o čom bol oznamovateľ predmetnej koncentrácie, spoločnosť Heim Trade, informovaný listom č. 4135/PMÚ SR/2009 zo dňa 10.11.2009.
Podľa § 10 ods. 10 zákona oznámenie o koncentrácii možno úradu podať aj pred uzavretím zmluvy alebo pred tým, než nastane iná právna skutočnosť zakladajúca zlúčenie, splynutie, získanie kontroly alebo vytvorenie spoločného podniku za predpokladu, že výsledkom bude koncentrácia, ktorá podlieha kontrole úradu podľa odseku § 10 ods. 1 zákona. Takéto oznámenie musí okrem náležitostí podľa § 10 ods. 12 zákona obsahovať aj písomné odôvodnenie a písomné podklady osvedčujúce skutočnosti podstatné pre koncentráciu.
Vzhľadom na skutočnosť, Oznámenie neobsahovalo všetky náležitosti podľa § 10 ods. 12 zákona a Vyhlášky Protimonopolného úradu Slovenskej republiky 
č. 204/2009., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), predmetné oznámenie koncentrácie nebolo úplné a lehota podľa § 11 zákona na vydanie rozhodnutia nezačala plynúť. 
Úrad účastníka oznamovateľa koncentrácie, spoločnosť Heim Trade, zároveň vyššie uvedeným listom vyzval na doplnenie informácií a podkladov, no najmä na špecifikáciu predmetu transakcie a právneho titulu predmetnej koncentrácie, na označenie účastníkov koncentrácie na strane nadobúdaných subjektov ako aj na predloženie rozhodujúceho dokumentu pre vznik koncentrácie. 
Na uvedenú výzvu úradu spoločnosť Heim Trade reagovala listom č. 4291/2009 zo dňa 19.11.2009, ktorým predložila požadované informácie a podklady a hlavne predložila dokument SMLOUVA O PŘEVODU AKCIÍ uzavretý medzi spoločnosťou Scholz AG so sídlom Am Bahnhof, D-73457, Essingen, Spolková republika (ďalej len „Scholz AG“) ako prevodcom a spoločnosťou Heim Trade ako nadobúdateľom dňa 06.11.2009 (ďalej len „Zmluva“), na základe ktorej vznikla predmetná koncentrácia. 
Uvedeným listom si spoločnosť Heim Trade stanovila v predmetnom správnom konaní právneho zástupcu JUDr. Milana Kružíka, CSc., advokáta so sídlom Příkop 2a, 604 27, Brno, Česká republika (ďalej len „právny zástupca“).
Spoločnosť Heim Trade okrem vyššie uvedeného predložila úradu informácie a dokumenty listom č. 4472/2009 zo dňa 02.12.2009 a listom č. 4633/2009 zo dňa 14.12.2009.
Z podkladov a informácií, ktoré boli úradu predložené v predmetnom správnom konaní, vyplývajú nasledujúce skutočnosti.
Podnikatelia
Podľa § 2 ods. 1 písm. a) zákona sa zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť so súťažou bez ohľadu na to, či tieto činnosti a konania sú alebo nie sú zamerané na dosahovanie zisku.
Spoločnosť Heim Trade je európska spoločnosť, ktorá je zapísaná v Obchodnom registri vedenom Krajským súdom v Brne v oddiele H, vložke 24 od 22.06.2005. Predmetom činnosti spoločnosti Heim Trade je, podľa predloženého výpisu z obchodného registra, výroba, obchod a služby neuvedené v prílohách 1 až 3 živnostenského zákona.
Jediným akcionárom spoločnosti Heim Trade je fyzická osoba Ing. Ivo Dubš, ktorý vlastní akciový podiel na spoločnosti Heim Trade vo výške 100 % a zároveň nad spoločnosťou Heim Trade vykonáva kontrolu. 
Spoločnosť Heim Trade vykonáva priamu alebo nepriamu kontrolu nad viacerými spoločnosťami, ktorých zoznam je súčasťou spisového materiálu.
Spoločnosť Heim Trade vykonáva, na základe vlastníctva 50 % akcií spoločnosti Demonta Trade, spoločnú kontrolu nad spoločnosťou Demonta Trade.
Spoločnosť Heim Trade vykonáva prostredníctvom spoločnosti Demonta Trade spoločnú kontrolu nad ďalšími spoločnosťami, ktorých zoznam a štruktúra je prílohou spisového materiálu.
Z vyššie uvedených skutočností vyplýva, že spoločnosť Heim Trade je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.

Spoločnosť Demonta Trade je európska spoločnosť, ktorá je zapísaná v Obchodnom registri vedenom Krajským súdom v Brne vo v oddiele H, vložke 1 od 06.01.1996. Predmetom činnosti spoločnosti Demonta Trade je, podľa predloženého výpisu z obchodného registra, nakladanie s odpadmi (okrem nebezpečných), podnikanie v oblasti nakladania s nebezpečnými odpadmi, veľkoobchod, maloobchod motorovými vozidlami a ich príslušenstvom, sprostredkovanie obchodu, sprostredkovanie služieb, realitná činnosť, prenájom a požičiavanie hnuteľných vecí, špecializovaný maloobchod a maloobchod so zmiešaným tovarom, ubytovacie služby, správa a údržba nehnuteľností. 
Ako už bolo vyššie uvedené, 50 % akcií spoločnosti Demonta Trade vlastní spoločnosť Heim Trade. Zvyšných 50 % akcií a s nimi spojený podiel na základom imaní ako aj na hlasovacích právach a riadení spoločnosti vlastní spoločnosť Scholz AG.
Z uvedeného vyplýva, že nad spoločnosťou Demonta Trade vykonáva podnikateľ Heim Trade a spoločnosť Scholz AG spoločnú kontrolu. 
Ako vyplýva z vyššie uvedeného, spoločnosť Demonta Trade vlastní akcie alebo majetkové podiely v ďalších spoločnostiach, ktorých zoznam, ako už bolo vyššie uvedené, je súčasťou spisového materiálu.
Z vyššie uvedených skutočností vyplýva, že spoločnosť Demonta Trade je podnikateľom podľa § 3 ods. 2 zákona a teda sa na ňu podľa § 2 ods. 1 písm. a) zákona zákon vzťahuje.
Forma koncentrácie
Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou podľa § 9 ods. 4 zákona sa rozumie možnosť vykonávať rozhodujúci vplyv na činnosť podnikateľa, najmä prostredníctvom
a)	vlastníckych práv alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Ako už bolo uvedené vyššie, listom č. 4291/2009 zo dňa 19.11.2009 bola úradu predložená Zmluva, v ktorej sa spoločnosť Scholz AG ako prevádzajúci a podnikateľ Heim Trade ako nadobúdajúci dohodli na tom, že spoločnosť Heim Trade nadobudne od spoločnosti Scholz AG Zmluvou špecifikované akcie a tiež všetky práva s predmetnými akciami spojené, ktoré predstavujú 50 %-ný podiel na základnom imaní podnikateľa Demonta Trade
Z vyššie uvedených informácii vyplýva, že podnikateľ Heim Trade pred predmetnou koncentráciou, vykonával na základe vlastníctva 50 % akcií podnikateľa Demonta Trade spoločnú kontrolu nad podnikateľom Demonta Trade.
Z vyššie uvedeného vyplýva, že podnikateľ Heim Trade na základe Zmluvy získa do svojho vlastníctva 100 % akcií podnikateľa Demonta Trade a s nimi súvisiaci rovnaký podiel na základnom imaní a hlasovacích právach podnikateľa Demonta Trade.
Na základe vyššie uvedeného podnikateľ Heim Trade nadobudnutím predmetných akcií získa možnosť vykonávať rozhodujúci vplyv na zloženie, hlasovanie alebo rozhodovanie orgánov podnikateľa Weinviertler.
V súvislosti s uvedeným dôjde predmetnou transakciou k zmene kontroly nad podnikom podnikateľa Demonta Trade, a to zo spoločnej kontroly podnikateľa Heim Trade a spoločnosti Scholz AG na výlučnú kontrolu podnikateľa Heim Trade.
Podnikateľ Heim Trade získa okrem možnosti vykonávania výlučnej kontroly nad podnikateľom Demonta Trade i možnosť vykonávania výlučnej kontroly nad spoločnosťami, ktorých akcie alebo obchodné podiely vlastní (priamo alebo prostredníctvom ovládaných spoločností) podnikateľ Demonta Trade a ktorých zoznam je súčasťou spisového materiálu.
Z uvedeného teda vyplýva, že na základe Zmluvy získa podnikateľ Heim Trade priamu výlučnú kontrolu nad podnikom podnikateľa Demonta Trade, čím vznikla koncentrácia podľa § 9 ods. 1 písm. b) zákona v spojení s § 9 ods. 4 písm. a) zákona.
Účastníci konania a koncentrácie
Vzhľadom na znenie § 25 ods. 3 zákona, podľa ktorého účastníkom konania v prípade koncentrácie podľa § 9 ods. 1 písm. b) zákona je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov, úrad zistil, že účastníkom predmetného správneho konania je spoločnosť Heim Trade.
Ak koncentráciou podnikateľ získava výlučnú kontrolu nad podnikom iného podnikateľa, účastníkom koncentrácie na strane nadobúdateľa kontroly je podnikateľ, ktorý kontrolu koncentráciou získava a na strane nadobúdaného subjektu účastníkom koncentrácie je podnikateľ, nad ktorým sa kontrola získava. V predmetnom konaní teda účastníkmi posudzovanej koncentrácie je podnikateľ Heim Trade ako nadobúdateľ priamej výlučnej kontroly ako aj podnikateľ Demonta Trade, nad podnikom ktorého sa kontrola získava. 

Koncentrácia podliehajúca kontrole úradu
Podľa § 10 ods. 1 koncentrácia podlieha kontrole úradu, ak
a)	spoločný celosvetový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 46 000 000 eur 
(1 385 796 000 Sk) a aspoň dvaja účastníci koncentrácie dosiahli v Slovenskej republike celkový obrat každý najmenej 14 000 000 eur (421 764 000 Sk) za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v Slovenskej republike celkový obrat najmenej 19 000 000 eur (572 394 000 Sk) za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 46 000 000 eur (1 385 796 000 Sk) za uzavreté účtovné obdobie predchádzajúce vzniku koncentrácie.

Podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo,
1.	má podiel na základnom imaní vyšší ako polovicu,
2.	má právo vykonávať viac ako polovicu hlasovacích práv,
3.	má právo vymenovať viac ako polovicu členov orgánov podnikateľa alebo
4.	má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písm. c) práva uvedené v písm. b),
e)	podnikateľov, v ktorých dvaja alebo viacerí podnikatelia uvedení v písm. a) až d) majú spoločné práva uvedené v písm. b).

Pri výpočte celkových obratov účastníkov koncentrácie sa uplatňuje znenie § 10 ods. 3 až 8 zákona v rozsahu Vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.
Vzhľadom na skutočnosť, že úrad posudzoval koncentráciu, ktorá vznikla na základe Zmluvy, ktorá bola podpísaná dňa 06.11.2009, podľa § 10 ods. 1 zákona úrad berie do úvahy obrat účastníkov koncentrácie dosiahnutý za účtovné obdobie predchádzajúce vzniku koncentrácie, t.j. za rok 2008. 
Podnikateľ Heim Trade podľa Oznámenia a tiež podľa predložených účtovných závierok v účtovnom období predchádzajúcom roku vzniku koncentrácie, teda v účtovnom období roku 2008, dosiahol celosvetový obrat nepresahujúci sumu 46 000 000 eur (1 385 796 000 Sk). Podnikateľ Heim Trade v uvedenom účtovnom období dosiahol na území Slovenskej republiky obrat nepresahujúci sumu
14 000 000 eur (421 764 000 Sk).
Podnikateľ Demonta Trade podľa Oznámenia a tiež podľa predložených účtovných závierok v účtovnom období predchádzajúcom roku vzniku koncentrácie, teda v účtovnom období roku 2008, dosiahol celosvetový obrat presahujúci sumu 46 000 000 eur (1 385 796 000 Sk). Podnikateľ Demonta Trade v uvedenom účtovnom období dosiahol na území Slovenskej republiky obrat presahujúci sumu 14 000 000 eur (421 764 000 Sk).
Na základe vyššie uvedených ustanovení zákona v nadväznosti na výšky obratov, ktoré prekročili/neprekročili podnikateľ Heim Trade ako aj podnikateľ Demonta Trade na území Slovenskej republiky a tiež celosvetovo, úrad zistil, že podnikateľ Demonta Trade dosiahol zákonom požadovaný obrat, avšak podnikateľ Heim Trade nedosiahol zákonom požadovaný obrat, a teda posudzovaná koncentrácia nepodlieha kontrole úradu podľa § 10 ods. 1 písm. b) zákona.
Podľa § 32 ods. 2 písm. c) zákona úrad zastaví konanie rozhodnutím, ak dôvod na konanie nebol daný alebo odpadol. 
Vzhľadom na závery úradu sa úrad v predmetnom konaní ďalej nezaoberal ďalšími otázkami predmetnej transakcie.
Na základe uvedených skutočností úrad rozhodol tak, ako je uvedené vo výroku tohto rozhodnutia.

Poučenie:
Podľa ustanovenia § 34 ods. 1 v spojení s § 18 ods. 1 zákona č. 136/2001 Z.z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu Slovenskej republiky, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia.
Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

							      	Ing. Dušan Valo
					                  	 riaditeľ odboru koncentrácií

Rozhodnutie sa doručuje:
JUDr. Milan Kružík, CSc.
advokát
Příkop 2a
604 27  Brno
Česká republika